Folketing
2014-03-13

Tak for det. Lov om nedsættelse af statstilskuddet til kommuner ved forhøjelser af den kommunale skatteudskrivning blev vedtaget i Folketinget tilbage i 2008 med virkning fra 2009, og formålet var at understøtte aftalesystemet mellem staten og kommunerne ved netop at styrke kommunernes incitament til at overholde de indgåede aftaler i forhold til den kommunale skatteudskrivning. Loven indebærer, at hvis den samlede kommunale skatteudskrivning forhøjes, modregnes forhøjelsen i det kommunale bloktilskud gennem en kombination af individuelle og kollektive nedsættelser af bloktilskuddet. Loven fra 2008 indeholder også en revisionsbestemmelse, som indebærer, at man skal fremsætte lovforslag til revision af loven netop i folketingsåret 2013-14. Det er jo så her, vi er nu, og det så er det lovforslag, vi behandler, og som faktisk betyder, at man ophæver revisionsbestemmelsen og dermed viderefører de nuværende regler. Baggrunden for revisionsbestemmelsen var, at der med indførelsen af loven var et nyt element i aftalesystemet mellem regeringen og kommunerne. Man vurderede så på det tidspunkt, at der netop kunne være grund til at tage vurderingen op til overvejelse igen efter nogle års erfaringer.